Abdul rahim syah bin khalib

Kerjaya Utama :

Beliau merupakan seorang Perancang Bandar Berdaftar dengan Pertubuhan Perancang Malaysia (MIP) (No. Pendaftaran: 854/23) dan kini bertugas sebagai Pegawai Perancang Bandar di Jabatan Perancangan Bandar dan Desa Semenanjung Malaysia (PLANMalaysia).

Beliau memiliki kelayakan akademik dalam bidang perancangan bandar dan pembangunan tanah, iaitu Diploma Perancangan Bandar dan Wilayah dari UiTM Seri Iskandar (2001), Sarjana Muda Perancangan Bandar dan Wilayah dari UiTM Shah Alam (2003), serta Sarjana Pentadbiran dan Pembangunan Tanah dari Universiti Teknologi Malaysia (UTM) (2013).

Beliau telah berkhidmat dalam sektor awam sejak tahun 2007 dan mempunyai pengalaman berkhidmat di tiga Pihak Berkuasa Tempatan di Negeri Perak, iaitu Majlis Perbandaran Kuala Kangsar, Majlis Perbandaran Teluk Intan, dan kini di Majlis Perbandaran Manjung sebagai Pengarah Unit Pusat Setempat (OSC).

Selain itu, beliau juga pernah berkhidmat di PLANMalaysia@Perak dari tahun 2010 hingga 2016, serta di Pejabat Projek Zon Utara, Alor Setar pada tahun 2016 hingga 2017.

Sebelum menyertai sektor awam, beliau berpengalaman bekerja di beberapa firma perancang bandar dan syarikat pemaju perumahan di Kuala Lumpur dan Ipoh.

Sumbangan Dalam Bidang Sukan :

Beliau merupakan seorang pegawai yang aktif dalam bidang sukan, khususnya sukan berbasikal yang merangkumi disiplin Mountain Bike dan Road Bike. Sepanjang penglibatan beliau dalam sukan ini, beliau telah menyertai pelbagai kejohanan berbasikal di peringkat tempatan dan antarabangsa seperti Perak Century Ride, WCE Century Ride, Chandan Mountainbike Challenge, Mountain Bike Grand Prix Harian Metro Challenge, TNB Janamanjung Fellowship Ride,  International Virtual Green Ride 2021, serta beberapa lagi kejohanan lain.

Selain itu, beliau juga aktif membantu jabatan dalam penganjuran pelbagai acara berbasikal di peringkat negeri dan tempatan. Antara program yang pernah dianjurkan bersama ialah Alor Setar Heritage Night Fun Ride, Kayuhan Merdeka 2017 di Alor Setar, dan MIP Ride di Teluk Batik. Beliau juga pernah menyertai kayuhan anjuran Pertubuhan Perancang Malaysia (MIP) iaitu MIPRide dari Pejabat MIP Kelana Jaya ke Kampar sejauh 180 kilometer.

Selain sukan berbasikal, beliau juga aktif melibatkan diri dalam pelbagai aktiviti sukan anjuran jabatan seperti Sukan Karnival Nasional (SUKNA) anjuran PLANMalaysia, Sukan Kerajaan Tempatan, serta Sukan Pihak Berkuasa Tempatan (MALA). Sepanjang penglibatannya, beliau telah memegang jawatan sebagai Pengurus Pasukan bagi beberapa acara sukan termasuk Badminton, Tarik Tali, dan Bola Sepak.

Beliau tidak lagi asing dalam arena pengurusan bola sepak apabila berkhidmat di Majlis Perbandaran Manjung (MP Manjung). Di bawah pengurusannya, pasukan MP Manjung telah berjaya menjuarai pelbagai kejohanan bola sepak di peringkat kebangsaan, negeri, dan tempatan. Antara pencapaian yang beliau telah capai dalam pengurusan bola sepak adalah :

 Naib Johan Bolasepak 9 sebelah Kejohanan Sukan Persatuan Pihak Berkuasa Tempatan Malaysia (MALA)
 Johan Bolasepak 9 sebelah Kejohanan Piala Menteri KPKT
 Johan Piala FA Daerah Manjung
 Johan Liga M5 Persatuan Bolasepak Daerah Larut Matang dan Selama

Kini, beliau telah menjawat jawatan sebagai Pengurus Pasukan Bolasepak Manjung City FC yang beraksi dalam kejohanan liga Amatur Bolasepak Malaysia (AFL) bagi liga A1 Semi Pro bermula pada tahun 2024. Venue utama bagi pasukan Manjung City FC adalah di Stadium Majlis Perbandaran Manjung.